Claudiu Zamfir
Fermierii români mai au la dispoziție încă o lună pentru a depune cereri de finanțare la sesiunea DR-15 Investiții în exploatații pomicole, prin care beneficiarii pot obține granturi de până la 1,5 milioane EUR pe proiect.
Agenția pentru Finanțarea Investițiilor Rurale (AFFIR) a prelungit sesiunea de însrieri online la finanțarea europeană până pe 31 mai 2024, ora 16.00.
Reamintim că, pentru sesiunea în curs, alocarea financiară este de 151.383.527 de euro, iar depunerile se realizează în limita plafonului de 150% din alocare. De la momentul lansării sesiunii (8 ianuarie 2024) și până în prezent, s-au depus online 232 de solicitări de finanțare în valoare totală de 149.652.438 euro.
Valoarea maximă a finanțării pentru investițiile în sectorul pomicol este de 1.500.000 euro/ proiect pentru investiții sau de până la 300.000 euro în cazul proiectelor care propun doar achiziția de utilaje și de echipamente agricole. Sprijinului nerambursabil poate ajunge la maximum 65% din totalul costurilor eligibile.
Pragul de calitate lunar pentru etapa de depunere 1 – 31 mai 2024 aferentă DR-15 este de 20 de puncte.
Măsura DR-15 Investiții în exploatații pomicole este susținută cu fonduri europene, prin Planul Strategic 2023 – 2027.
---